Polígonos. Xeometría. A auga na natureza

- Polígonos. Xeometría. A auga na natureza
- 1. Introdución
  - 1.1 Descrición da unidade didáctic
  - 1.2 Coñecementos previos
  - 1.3 Obxectivos
- 2. Secuencia de contidos e actividades
  - 2.1 Polígonos
    - 2.1.1 Polígonos regulares
    - 2.1.2 Triángulos
    - 2.1.3 Cuadriláteros
    - 2.1.4 Circunferencia e círculo
    - 2.1.5 Xeometría
  - 2.2 A auga na natureza
    - 2.2.1 Propiedades da auga
    - 2.2.2 O ciclo natural da auga
    - 2.2.3 A auga e os seres vivos
    - 2.2.4 A contaminación da auga
    - 2.2.5 O ciclo urbano da auga
- 3. Resumo de contidos
- 4. Exercicios de autoavaliación
- 5. Actividades complementarias
- 6. Glosario
- 7. Bibliografía e recursos
- 8. Documentación para imprimir

« Anterior | Seguinte »

# 2.2 A auga na natureza

A auga é o líquido máis abundante na Terra. É o recurso natural máis importante e base de toda forma de vida, xa que sen ela non é posible a vida vexetal nin animal. Porén, trátase dun recurso natural escaso, irregularmente distribuído por todo o planeta, e que pode presentar diversas formas.

  Formas de auga na natureza

- Mares e océanos: formados por auga salgada, cobren o 71 % da superficie terrestre, nomeadamente no hemisferio Sur, cun volume total do 97,46 % da auga da Terra.
- Augas superficiais: en forma líquida en ríos, lagos e augas salvaxes, e en forma de neve e xeo nos glaciares e nos casquetes polares.

Aproximadamente as tres cuartas partes da auga doce da Terra forma parte dos glaciares e dos casquetes polares, entanto que os ríos e os lagos, que son as principais fontes de auga de consumo humano, só representan o 0,01 % da auga do planeta.

- Augas do subsolo: tamén chamadas augas subterráneas, xa que flúen por baixo da superficie terrestre formando o chamado manto acuífero. En ocasións saen ao exterior formando fontes ou mananciais. As que se achan a menos de 500 m de profundidade pódense utilizar para fins domésticos, agrícolas e industriais.
- Vapor de auga: diluído na atmosfera e, nunha pequena proporción, en forma líquida formando parte do organismo dos seres vivos.

A auga doce está distribuída moi irregularmente sobre a superficie terrestre. Os grandes depósitos naturais áchanse nos glaciares de Groenlandia e da Antártida, e nos lagos de América do Norte e de Rusia, así como nas zonas húmidas tropicais.

A salinidade da auga do mar, que impide o seu aproveitamento directo polo ser humano, e a dificultade de explotación da neve e do xeo dos glaciares e dos casquetes polares, reducen a menos do 1 % do total a auga doadamente dispoñible polo ser humano, o que a converte nun recurso natural escaso e moi valioso, tanto para a vida no planeta como para o desenvolvemento presente e futuro da humanidade.

  Volume e distribución da auga total do planeta (volume expresado en miles de km3)

Na táboa seguinte aparecen recollidos os datos da gráfica anterior.

  Localización | Volume (miles de km3) | Porcentaxe de auga do planeta | Porcentaxe sobre total de auga doce
  Océanos e mares | 1 338 000 | 97,46 | -
  Casquetes polares e glaciares | 24 064 | 1,75 | 69,30
  Augas subterráneas | 10 530 | 0,76 | 30,30
  Lagos | 176,4 | 0,012 | 0,26
  Humidade do solo | 16,5 | 0,001 | 0,05
  Atmosfera | 12,9 | 0,001 | 0,04
  Ríos | 2,1 | 0,0002 | 0,006
  Seres vivos | 1,1 | 0,0001 | 0,003
  TOTAIS | 1 372 803 | 100% | 100%

### Actividades propostas

S19 A auga do mar e a dalgúns lagos é salgada.

- - De onde cre que procede o sal que contén?

- - Que elementos adoitan estar presentes nas augas superficiais e nas augas subterráneas?

### Retroalimentación

Unha parte procede das rochas do solo disolvidas pola auga durante o seu escoamento das augas superficiais e subterráneas, antes de chegar ao mar. Outra parte procede do magma que sae polas dorsais oceánicas existentes nos fondos mariños. Ao evaporarse a auga do mar, o sal non se evapora, senón que permanece disolvido na auga, incrementando pouco a pouco a súa concentración.

Os elementos máis abundantes no sal son os que se disolven máis doadamente na auga: calcio, sodio, magnesio..., combinados en forma de bicarbonatos, sulfatos, cloruros, etc.

S20 Consulte a táboa ou a gráfica anteriores e compare o volume das augas subterráneas e da auga dos lagos co volume da auga dos ríos.

- - Cantas veces son maiores aqueles que este?

- - Que problemas cre que presenta a súa explotación polo ser humano?

### Retroalimentación

Volume das augas subterráneas (en milleiros): 10.530 km3
Volume da auga dos lagos: 176,4 km3
Volume da auga dos ríos: 2,1 km3
Para calcularmos cantas veces é maior o volume da auga subterránea que dos ríos, dividimos as cantidades:
10.530 km3 : 2,1 km3 = 5.014 veces maior.
Efectuamos o mesmo cálculo co volume das augas dos lagos e dos ríos:
176,4 km3 : 2,1 km3 = 84 veces maior
Os problemas que pode presentar a súa explotación poden ser de moitos tipos: falta de potabilidade, esgotamento de recursos, salinización dos acuíferos, modificación das correntes de auga subterráneas, etc.

Licenciado baixo a Licenza Creative Commons Recoñecemento Non-comercial Compartir igual 3.0

« Anterior | Seguinte »